Diari Oficial de la Generalitat Valenciana


Sumari del DOGV 7995, del 08-03-2017 (2017/1570)

RESOLUCIÓ de 4 de gener de 2017, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i la publicació del text del Conveni col·lectiu del sector de begudes refrescants de la Comunitat Valenciana (codi: 38024746134472).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7995

Data del DOGV
:   08-03-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/1570


Data del document
:   04-01-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 4 de gener de 2017, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i la publicació del text del Conveni col·lectiu del sector de begudes refrescants de la Comunitat Valenciana (codi: 86171466219839). [2017/1570]  
Vist el text del Conveni col·lectiu del sector de begudes refrescants de la Comunitat Valenciana, subscrit per la comissió negociadora, que està integrada, per la part empresarial, per representants de FEDACOVA i, per la part dels treballadors, per representants dels sindicats UGT i CCOO, i de conformitat amb allò que disposen l'article 90, apartats 2 i 3, del Text Refós de la Llei de l'estatut dels treballadors, aprovat pel Reial decret legislatiu 2/2015, de 23 d'octubre; l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de convenis i acords col·lectius de treball, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana, en el Decret 157/2015, de 18 de setembre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i en l'article 4.3 de l'Ordre 37/2010, resol:  
  
  
Primer  
Ordenar-ne la inscripció en el Registre de la Comunitat Valenciana de convenis i acords col·lectius de treball, amb la notificació a la comissió negociadora, i el depòsit del text del conveni.  
  
Segon  
Disposar-ne la publicació en el Diari Oficial de la Comunitat Valenciana.  
  
València, 4 de gener de2017.- El subdirector general de Relacions Laborals: Juan Ignacio Soler Tormo.  
  
  
CONVENI COL·LECTIU DE BEGUDES REFRESCANTS   
DE LA COMUNITAT VALENCIANA  
  
Índex  
Article 1. Finalitat  
Article 2. Àmbit territorial  
Article 3. Àmbit personal  
Article 4. Vigència  
Article 5. Condicions econòmiques i de treball  
Article 6. Salari base  
Article 7. Increments salarials i revisió  
Article 8. Plus de conveni  
Article 9. Exclusions de la prima a la venda  
Article 10. Dietes  
Article 11. Antiguitat consolidada  
Article 12. Treball nocturn  
Article 13. Prima a la venda  
Article 14. vacances  
Article 15. Festius  
Article 16. Hores extres  
Article 17. Gratificacions extraordinàries  
Article 18. Situació d'IT  
Article 19. Jornada  
Article 20. Jornades excepcionals  
Article 21. Treball en règim de quart torn  
Article 22. Permisos, llicències i excedències  
Article 23. Uniformitat  
Article 24. Organització del treball  
Article 25. Classificació professional  
Article 26. Mobilitat funcional  
Article 27. Funcions nivell superior  
Article 28. Vacants  
Article 29. Registre de conveni  
Article 30. Règim disciplinari  
Article 31. Jubilació  
Article 32. Pèrdua del permís de conduir  
Article 33. Seguretat i salut en el treball  
Article 34. Comissió paritària  
Article 35. Òrgans de representació sindical  
Article 36. Seccions sindicals d'empresa  
Article 37. Excedència per càrrec sindical  
Article 38. Participació en les negociacions de convenis col·lectius  
Article 39. Autorització cobrament quota sindical  
Article 40. Cursos formació sindicats  
Article 41. Formació professional  
Article 42. Condicions més beneficioses  
Article 43. Remissió a normativa general  
Article 44. Sancions a les empreses  
Article 45. Inaplicació del conveni col·lectiu  
Article 46. Igualtat  
Article 47. Assetjament laboral, moral o sexual  
Disposicions transitòries  
Disposició transitòria primera  
Disposició transitòria segona  
Disposicions addicionals  
Disposició addicional primera  
Disposició addicional segona  
Disposició final  
Taules salarials begudes refrescants segons grups 2016  
Taules salarials begudes refrescants segons grups 2017  
Taules salarials begudes refrescants segons grups 2018  
  
Article 1. Finalitat  
De conformitat amb el que estableix el títol III de la Llei 8/1980, de 10 de març, de l'Estatut dels treballadors, es formalitza el present conveni col·lectiu de treball, la finalitat del qual és regular les condicions de treball del personal que preste els seus serveis en les empreses del sector de begudes refrescants que es corresponen amb el número CNAE 1598, i els respectius subgrups 15431 i 15012.  
  
Article 2. Àmbit territorial  
Aquest conveni col·lectiu és de compliment obligatori tant per a les empreses com per als treballadors/ores al seu servei de la Comunitat Valenciana que es regien per l'ordenança laboral de begudes refrescants de maig de 1977.  
  
Article 3. Àmbit personal  
Les normes d'aquest conveni afectaran tot el personal que realitze treball per compte d'altri en les empreses indicades en l'article anterior i que estiga subjecte a la relació laboral, sense més excepció que el personal indicat en l'article 1, número 3, apartat c, i article 2, número 1, apartat a, de l'Estatut dels treballadors, i el conveni serà negociat i signat per FEDACOVA, UGT I CCOO.  
  
Article 4. Vigència  
El present conveni tindrà una duració de l'1 de gener de 2016 al 31 de desembre de 2018, i mantindrà la vigència de tot l'articulat fins a la firma del següent conveni col·lectiu. Es considerarà prorrogat tàcitament d'any en any si qualsevol de les parts no efectua l'oportuna denúncia seguint els tràmits legals i amb una anticipació, almenys, de tres mesos respecte al venciment. Aquest conveni col·lectiu entrarà en vigor el dia que es publique en el Diari Oficial de la Generalitat Valenciana. No obstant això, les treballadores i treballadors que, quan les parts firmen el present conveni, hagen sigut baixa per qualsevol motiu i hagen avisat en el termini establit legalment, tindran dret a les diferències de conveni des de l'1 de gener de 2016 fins a la data del seu cessament.  
  
  
Article 5. Condicions econòmiques i de treball  
S'estableixen en aquest conveni les condicions econòmiques i de treball que es detallen en els articles següents.  
Com a contraprestació a aquestes, el personal afectat té com a deures bàsics laborals els indicats en l'article 5 de l'Estatut dels Treballadors, i en especial estimular la puntualitat, la regularitat i la diligència en el treball, la cura, la neteja i la conservació de les instal·lacions, les màquines, les ferramentes, els vehicles, etcètera.  
  
Article 6. Salari base  
El personal la retribució del qual siga estipulada per treball a temps per la seua empresa, percebrà, per la seua jornada completa de treball, el salari base que s'estableix per a cada grup professional en l'annex I del present conveni.  
  
Article 7. Increments salarials i revisió  
S'estableix un increment salarial per als anys respectius segons es detalla a continuació:  
Per a l'any 2016, increment de l'1 per cent sobre el salari vigent el 31 de desembre de 2015, amb efecte retroactiu des de l'1 de gener de l'any 2016. Aquests salaris serviran de base per a l'aplicació de l'increment de l'any següent.  
Per a l'any 2017, s'estableix un increment de l'1,10 per cent sobre el salari vigent el 31 de desembre de 2016.  
Per a l'any 2018, s'estableix un increment de l'1,20 per cent sobre el salari vigent el 31 de desembre de 2017.  
Finalitzats cadascun dels tres anys de vigència del conveni, si la taxa de variació anual de l'índex de preus al consum general espanyol del mes de desembre de cadascun dels tres anys és superior a la taxa de variació anual de l'índex de preus al consum harmonitzat de la zona euro en el mateix mes, llavors es prendrà aquesta última per a calcular-ne l'excés. Si es produeix aquest fet, la quantitat resultant s'aplicarà en una vegada. Si el preu mitjà internacional en euros del petroli Brent en el mes de desembre és superior un 10 per cent al preu mitjà del mes de desembre anterior, per a calcular l'excés esmentat es prendran com a referència els indicadors d'inflació mencionats, excloent-ne, en ambdós, els carburants i combustibles.  
La clàusula de revisió anterior únicament operarà en cas que el diferencial resultant de l'aplicació d'aquesta siga superior a l'1 per cent.  
  
  
Article 8. Plus de conveni  
S'acorda unificar el salari base i el plus de conveni que figuraven en el conveni vigent el 31 de desembre de 2004 en un únic concepte que es denominarà salari base, a excepció d'aquells que tinguen pendents de consolidació trams d'antiguitat.  
  
Article 9. Exclusions de la prima a la venda  
El personal de la secció de vendes que efectua el seu treball en la jornada laboral reglamentària, percebrà el salari corresponent al seu grup professional, igual que la secció de producció, sense tindre dret a la prima a la venda.  
Quan el personal de la secció de vendes realitze el seu treball a preu fet haurà d'establir-se un mínim de visites i activitats, de comú acord; en cas de desacord, qui estiga disconforme recorrerà al comité d'empresa o als delegats de personal, perquè, juntament amb la direcció de l'empresa, resolguen allò que corresponga. Si tampoc s'obtinguera un acord, el cas passarà a la comissió paritària d'aquest conveni, que, oïdes les parts, decidirà el que estime convenient, sense perjudici de les accions que siguen procedents davant de l'organisme competent.  
  
Article 10. Dietes  
Per a tot el personal de les empreses de l'àmbit del conveni es fixa, a continuació, l'import de les dietes corresponents:  
Si hi ha possibilitat de regrés a la residència pròpia en el dia, es percebrà la mitja dieta per l'import de 16,15 euros. Quan el treballador/a, per necessitats del servei i ordres de l'empresa, haja de pernoctar fora del seu domicili, percebrà la dieta completa, per l'import de 42,52 euros.  
Les empreses que ho consideren convenient, d'acord amb el seu comité o els delegats de personal, podran substituir l'abonament als seus treballadors/ores de les mitges dietes o de les dietes completes indicades anteriorment, satisfent-los les despeses de manutenció i allotjament ocasionades, així com les de desplaçament quan hi haja desplaçament amb vehicle propi, sempre per mitjà de la justificació pertinent.  
  
En cas que algú considere discriminatòria l'actitud de l'empresa respecte a pernoctar fora del seu domicili perquè no correspon al treball habitualment encomanat, podrà recórrer al comité d'empresa o als delegats de personal, que consideraran les raons d'ambdues parts i tractaran d'arribar a un acord; en cas contrari, es pronunciaran per escrit sobre la qüestió, a l'efecte de qualsevol recurs posterior.  
  
L'import de les dietes indicades anteriorment experimentarà la revisió, si és el cas, descrita en l'article 7.  
  
Article 11. Antiguitat consolidada  
El concepte d'antiguitat va quedar suprimit dins del conveni a partir de l'1 de gener de 2005, si bé hauran de respectar-se els drets adquirits pels treballadors/ores fixos establint-se la fórmula següent:  
  
Al personal que tinga adquirits drets pel concepte d'antiguitat i que perceba per aquest concepte retribucions, se li situarà l'import percebut fins a la data, en virtut dels biennis o triennis transcorreguts, en una casella del full de salaris creada a aquest efecte sota la denominació d'antiguitat consolidada, sense que puga, d'ara en avant, incrementar-se per biennis o triennis pel transcurs del temps, ni la retribució establida per aquest concepte en el conveni, a excepció d'aquells que tinguen un tram en adquisició, als quals, vençut aquest, se'ls incrementarà d'acord amb el que s'estableix el conveni anterior, i sense que d'ara en avant puga incrementar-se'ls aquest concepte d'acord amb la fórmula indicada.  
La quantitat reflectida en la casella d'antiguitat consolidada del full de salaris serà incrementada anualment en el mateix percentatge que s'incrementen els altres conceptes retributius del conveni.  
El personal incorporat a les empreses a partir de l'1 de gener de 2005 no tindrà dret a percebre cap quantitat pel concepte d'antiguitat, ni, per tant, acumularà biennis ni triennis ni cap altra fórmula per aquest concepte.  
  
Article 12. Treball nocturn  
Tindrà la consideració de treball nocturn el realitzat entre les 22.00 hores i les 06.00 hores, i tindrà una remuneració especial consistent en un 25 per cent d'increment sobre el salari base. Si el treball nocturn realitzat no sobrepassa les quatre hores, s'abonarà proporcionalment l'increment sobre les hores treballades de forma efectiva, i si sobrepassa les quatre hores, s'abonarà tota la jornada com a nocturna.  
  
  
Article 13. Prima a la venda  
El personal de la secció de vendes treballarà a preu fet i percebrà el salari base, així com la prima a la venda que s'indica en aquest conveni.  
La designació del mínim de visites a clients i activitats a realitzar en cada ruta o zona de qualsevol classe s'establirà de comú acord amb l'empresa, i en cas de discrepàncies, es tractarà amb el comité o els delegats de personal; si persisteix el desacord, es passarà l'assumpte a la comissió paritària d'aquest conveni, que, oïdes les parts, decidirà per majoria simple el que estime convenient, i això sense perjudici de les accions que siguen procedents davant dels organismes pertinents.  
Es fixa en 0,1552 euros la prima mínima per a la secció de vendes que realitze el seu treball a preu fet (per cada caixa de 12 botelles de litre o 24 de mig litre, o de menor capacitat, o de 6 sifons) durant la vigència d'aquest conveni, i experimentarà revisió segons l'article  
7. Si l'empresa, per conveniència comercial, usa un tipus de caixa de cabuda distinta de l'assenyalada, la prima a la venda serà proporcional a allò que s'ha indicat, tenint en compte la capacitat en botelles de les seues caixes, volum i pes. Aquesta prima s'entén aplicable no sols als productes que fabrique l'empresa, sinó també als que distribuïsca (com cervesa, aigua mineral, etc.).  
Així mateix, aquesta prima s'abonarà respecte a les caixes de degustació que s'obsequien durant les promocions de venda.  
La prima a la venda que s'indica en el primer paràgraf de l'article anterior, s'abonarà a l'equip de vendes que viatge en cada vehicle i que estiga constituït per una o dues persones.  
En cas que la venda la realitzen dues persones, la proporció del repartiment d'aquesta prima s'efectuarà entre l'empresa i el comité o els delegats de personal, que hauran d'arribar a un acord, tenint en compte la forma peculiar en què es du a terme aquesta activitat i l'esforç i la responsabilitat de cadascun dels treballadors/ores que intervenen en la tasca.  
Quan la labor efectuada siga l'entrega directa de la mercaderia a depòsits, distribuïdors, concessionaris i altres magatzems de l'empresa, s'abonarà una prima a la venda per caixa per l'import de 0,0790 euros, amb revisió durant la vigència d'aquest conveni, segons l'article 7.  
  
En cas de força major no imputable al personal, o en missions de publicitat, propaganda i degustació, el personal de la secció de vendes que realitze la seua activitat a preu fet, percebrà el salari base de la secció de producció atribuït al seu grup professional personal, sempre que estiga en aquesta situació durant un període superior a quatre hores i preste els seus serveis efectius en l'empresa, se li abonarà des que inicie la seua jornada laboral habitual.  
La prima a la venda no es comptarà per a determinar les pagues extraordinàries i de beneficis, així com les vacances i la gratificació especial de vacances, ni cap altre concepte salarial en el sentit més ampli.  
Aquesta prima se satisfarà a les persones interessades durant els primers cinc dies laborals del mes següent al mes de què es tracte, i sempre que a la part administrativa no li sorgisquen imponderables que en justifiquen l'ajornament.  
  
Article 14. Vacances  
El període de vacances anuals per al personal d'aquestes empreses s'estableix en 30 dies naturals, o 22 laborables per a aquelles empreses que fraccionen les vacances, més un únic dia per a aquells torns en què s'incloguen un o més dies festius que no siguen dissabtes o diumenges. Si, per qualsevol circumstància, el període de gaudi coincidira amb una IT per part o lactància, o amb suspensió de l'article 48 de l'Estatut dels Treballadors, se suspendria i els dies pendents es gaudirien a la conclusió de la IT o suspensió. Si la IT és per altres contingències, es gaudiran a la conclusió d'aquesta, sempre que no hagen transcorregut més de 18 mesos des de la finalització de l'any natural.  
Es calcularà sobre el salari base i el complement d'antiguitat consolidada que corresponga, el qual, per al personal de vendes a preu fet o amb prima a la venda, serà el mateix que per al personal de producció establit en l'annex I d'aquest conveni.  
A més, el personal rebrà una gratificació especial de 19 dies de salari base més l'antiguitat consolidada que corresponga en començar el gaudi de les seues vacances, o la part proporcional en cas que el període de gaudi no corresponga a una anualitat completa.  
El personal eventual, temporer o de campanya percebrà la part proporcional de la gratificació de vacances establida per al personal per aquest motiu.  
Es verificaran per departaments o seccions o llocs de treball, de tal forma que en aquests dotze mesos puguen gaudir de les vacances cada mes la part proporcional de treballadors, i en anys successius s'efectuarà de forma rotatòria.  
  
Article 15. Festius  
Els dies festius nacionals seran els que determine el calendari laboral oficial, i seran dotze festius. Les festes locals de què podrà gaudir el personal de l'empresa seran les que es determinen on radique l'empresa, i seran dos festius.  
  
Article 16. Hores extres  
Les parts firmants d'aquest conveni consideren convenient reduir les hores extraordinàries habituals, i en virtut d'això s'estableix el següent:  
1. Es podran efectuar, sense cap discriminació personal, hores extraordinàries dins dels límits que estableix l'Estatut dels Treballadors.  
  
2. Es realitzaran les hores extraordinàries que siguen necessàries motivades per causes de força major, i les necessàries previstes per períodes punta de producció, absències imprevistes, canvis de torn i manteniment i les derivades de la naturalesa pròpia del treball, dins de la legislació vigent.  
3. La direcció de cada empresa informarà mensualment, respecte al mes anterior, el comité d'empresa o els delegats de personal o delegats de secció sindical, on n'hi haja, de les hores extraordinàries efectuades, amb l'especificació de les causes. Les hores extraordinàries s'abonaran amb un recàrrec del 75 per cent corresponent a cada hora.  
  
Article 17. Gratificacions extraordinàries  
Anualment, el personal tindrà dues gratificacions extraordinàries, que s'abonaran el 15 de juliol i el 15 de desembre, respectivament, per la quantia de trenta dies de salari base més l'antiguitat consolidada segons corresponga.  
El personal que ingresse o cesse durant l'any, l'interí, l'eventual o el de campanya percebran les gratificacions especials en proporció al temps treballat de forma efectiva.  
Amb el caràcter de participació en beneficis, les empreses abonaran a tot el personal una gratificació equivalent a trenta dies de salari base més l'antiguitat consolidada que corresponga. Les parts recomanen que s'abone d'una sola vegada el 15 de març, i que correspondrà a l'exercici econòmic de l'any anterior.  
Les empreses que tinguen dificultats per a satisfer aquesta paga en la forma indicada anteriorment, d'acord amb el comité o els delegats de personal, i amb els informes previs corresponents, podran abonar l'esmentada paga en dues mitats, una el 15 de març i l'altra el 15 de setembre, sense cap recàrrec per demora.  
  
Article 18. Situació d'IT  
En cas d'IT degudament acreditada per l'entitat o organisme corresponent, l'empresa garantirà que la retribució del treballador/a no siga inferior als percentatges detallats a continuació:  
En cas d'IT per contingències professionals: el 100 per cent de la base reguladora diària des del primer dia amb límit de 18 mesos.  
En cas d'IT per contingències comunes: el 80 per cent de la base reguladora diària des del primer dia.  
En cas d'hospitalització: el 100 per cent de la base reguladora diària des del primer dia.  
A les situacions d'IT per contingències comunes que, per qualsevol causa, s'inicien després de l'entrada en vigor del present conveni, els serà aplicable el que disposa aquest article. Per a tindre dret al beneficis establits en aquest article, haurà de justificar-se la baixa, les confirmacions setmanals i l'alta en els comunicats oficials de la Seguretat Social, sense que tinga validesa a aquests efectes qualsevol altre document. Les empreses podran, en qualsevol moment, comprovar l'efectivitat de la malaltia pels mitjans oportuns, i el treballador/a se sotmetrà als reconeixements mèdics que se li indiquen, si està en condicions d'efectuar-los. En cas que l'empresa considere que el treballador/a no està realment malalt, es requerirà la intervenció del comité d'empresa o dels delegats de personal, a qui traslladarà la informació que posseïsca, i conjuntament resoldran el que estimen just; en cas de desacord, se sotmetrà el cas a la comissió paritària del conveni, que informarà el que considere convenient, sense perjudici de les reclamacions i les accions que estimen l'empresa i el treballador/a.  
  
  
Article 19. Jornada  
La jornada de treball serà de 40 hores setmanals de dilluns a divendres, huit hores per dia laborable, amb un total anual de 1.776 hores.  
Aquesta jornada anual inclou per a cadascun dels dies 24 i 31 de desembre una reducció de jornada de quatre hores, un total de huit hores entre ambdós dies.  
Es pacta que, per al cas que aquestes jornades caiguen en dissabte, diumenge o festiu, els comités d'empresa pactaran en cada cas les mitges jornades per les quals han de ser substituïdes aquestes dates.  
  
Article 20. Jornades excepcionals  
S'estableixen dues modalitats de jornada per a la secció de càrrega i descàrrega, que es detallen a continuació.  
Jornada de dilluns a dissabte: amb prestació de cinc hores laborables en dissabte, i una retribució a raó de 41,9509 euros bruts per cada dissabte, fins i tot si no es treballen la totalitat de les cinc hores.  
Jornada de dimarts a dissabte: considerant que la jornada del dissabte no podrà excedir les 22 hores, i amb una retribució a raó de 38,1542 euros bruts per cada dissabte.  
En ambdós casos caldrà ajustar-se al límit legal de 40 hores setmanals.  
  
Aquestes quantitats experimentaran el mateix increment que s'estableix en l'article 7 del conveni.  
  
Article 21. Treball en règim de quart torn  
Atés el caràcter estacional de l'activitat de les empreses representades en el present conveni, i arran de les necessitats que es puguen produir, tant organitzatives com productives, es treballarà a quatre, tres, dos o un torn continu.  
En cas que els treballadors/ores presten els seus serveis en règim de quatre torns, aquest no excedirà els sis mesos, i percebran la quantitat de 50 euros bruts. Es podrà ampliar a huit mesos i aleshores es percebrà la quantitat de 55 euros bruts per cada dissabte o diumenge treballat.  
  
Aquestes quantitats experimentaran el mateix increment que s'estableix en l'article 7 del conveni.  
  
Article 22. Permisos, llicències i excedències  
1. Permisos i llicències.  
El personal, previ avís i justificació, podrà absentar-se del treball amb dret a remuneració per algun dels motius i pel temps següent:  
  
a) Quinze dies naturals en cas de matrimoni.  
b) Dos dies en els casos de malaltia greu o defunció de parents de segon grau de consanguinitat o afinitat. Tres dies en cas de naixement, defunció i malaltia greu de familiars de primer grau. Igualment, tres dies en cas de defunció de germans i germanes. Si aquests dies de permís coincideixen amb un festiu, s'ampliaran un dia laborable més en cas de familiars de primer grau i per al cas de germans/anes només en el supòsit de defunció.  
S'entén com a malaltia greu l'hospitalització amb pernoctació a l'efecte de l'ampliació d'un dia més abans indicada.  
Quan, per aquests motius, el treballador/a necessite fer un desplaçament a aquest efecte, el termini de dos dies passarà a ser de quatre dies.  
c) Un dia per trasllat del domicili habitual.  
d) Pel temps indispensable, per al compliment d'un deure inexcusable de caràcter públic i personal, incloent-hi l'exercici del sufragi actiu. Quan conste en una norma legal o convencional un període determinat, caldrà ajustar-s'hi quant a la duració de l'absència i la seua compensació econòmica.  
Quan el compliment del deure esmentat supose la impossibilitat de la prestació del treball degut en més del 20 per cent de les hores laborals en un període de tres mesos, l'empresa podrà passar la persona afectada la situació d'excedència regulada en l'apartat 1 de l'article 46 de l'Estatut dels Treballadors.  
En el supòsit que el treballador/a, per compliment del deure o exercici del càrrec, perceba una indemnització, se'n descomptarà l'import del salari a què tinga dret en l'empresa.  
e) Per a realitzar funcions sindicals o de representació del personal en els termes establits legalment o convencionalment.  
f) El personal, per lactància d'un fill menor de nou mesos, tindrà dret a una hora d'absència del treball, que podrà dividir en dues fraccions. La dona, per la seua voluntat, podrà substituir aquest dret per una reducció de la jornada normal en mitja hora amb la mateixa finalitat, o es podrà acumular aquesta hora de lactància, amb l'acord previ i amb consentiment de l'empresa, d'acord amb els dies que en còmput corresponguen. D'aquest permís en podran gaudir indistintament la mare o el pare en cas que ambdós treballen.  
g) A partir de l'any 2006, s'estableix un dia per assumptes propis, acumulable a qualsevol altre permís establit, que no podrà coincidir ni amb ponts ni amb l'inici o el final del període vacacional.  
Només podrà afectar, com a màxim, un 10 per cent d'una secció al mateix temps, de forma que es garantisca, en tot cas, el procés productiu, i haurà d'avisar-se l'empresa amb una setmana d'antelació per a gaudir-ne.  
h) Fins a huit hores l'any, amb la justificació documental per mitjà d'un visat del facultatiu d'aquest temps, quan per raó de malaltia siga necessari per al mateix treballador/a o perquè aquest acompanye els fills menors de 18 anys o familiars de primer grau dependents, amb la dependència acreditada, al consultori mèdic de la Seguretat Social en hores coincidents amb la seua jornada laboral, o per a acudir al metge dentista de caràcter privat en cas d'urgència acreditada.  
  
2. Excedències.  
a) L'excedència podrà ser voluntària o forçosa. La forçosa, que donarà dret a la conservació del lloc i al còmput de l'antiguitat de la seua vigència, es concedirà per la designació o l'elecció per a un càrrec públic que impossibilite l'assistència al treball. El reingrés haurà de ser sol·licitat durant el mes següent al cessament en el càrrec públic.  
b) El personal amb almenys una antiguitat en l'empresa d'un any té dret que se li reconega la possibilitat de situar-se en excedència voluntària per un termini no menor de quatre mesos i no major de cinc anys. Aquest dret només podrà ser exercitat una altra vegada per la mateixa persona si han transcorregut quatre anys des del final de l'anterior excedència.  
c) El personal tindrà dret a un període d'excedència d'una duració no superior a tres anys per atendre i tenir cura de cada fill, tant quan ho siga per naturalesa, com per adopció, o en els supòsits d'acolliment, tant permanent com preadoptiu, a comptar de la data de naixement o, si és el cas, de la resolució judicial o administrativa.  
  
També tindran dret a un període d'excedència d'una duració no superior a dos anys, llevat que s'establisca una duració major per negociació col·lectiva, per atendre un familiar fins al segon grau de consanguinitat o afinitat que, per raons d'edat, accident, malaltia o discapacitat, no puga valdre's per si mateix i no exercisca una activitat retribuïda.  
  
L'excedència prevista en el present apartat constitueix un dret individual dels treballadors, homes o dones. No obstant això, si dos o més treballadors/ores de la mateixa empresa generaren aquest dret pel mateix subjecte causant, l'empresari/ària podrà limitar-ne l'exercici simultani per raons justificades de funcionament de l'empresa.  
  
Quan un nou subjecte causant done dret a un nou període d'excedència, l'inici d'aquesta posarà fi al que, si és el cas, es gaudira.  
  
El període en què el treballador/a estiga en situació d'excedència d'acord amb el que estableix aquest article, serà comptable a l'efecte de l'antiguitat, i el treballador/a tindrà dret a l'assistència a cursos de formació professional, a la participació dels quals l'haurà de convocar l'empresari/ària, especialment en ocasió de la seua reincorporació.  
Durant el primer any tindrà dret a la reserva del seu lloc de treball. Transcorregut aquest termini, la reserva quedarà referida a un lloc de treball del mateix grup professional o categoria equivalent.  
d) Així mateix, podran sol·licitar el seu pas a la situació d'excedència en l'empresa els treballadors/ores que exercisquen funcions sindicals d'àmbit provincial o superior mentre dure l'exercici del seu càrrec representatiu.  
e) El treballador/a excedent conserva només un dret preferent al reingrés en les vacants d'igual o semblant categoria a la seua que hi haja en l'empresa o s'hi produïsquen.  
f) La situació d'excedència podrà estendre's a altres supòsits col·lectivament acordats, amb el règim i els efectes que allí es prevegen.  
3. Reducció de jornada.  
Qui, per raons de guarda legal, tinga a la seua atenció directa algun menor de dotze anys o una persona minusvàlida física, psíquica o sensorial que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un huité i un màxim de la meitat de la duració d'aquella.  
Tindrà el mateix dret qui necessite encarregar-se de l'atenció directa d'un familiar fins al segon grau de consanguinitat o afinitat que, per raons d'edat, accident o malaltia, no puga valdre's per si mateix i que no exercisca una activitat retribuïda.  
La reducció de jornada prevista en el present apartat constitueix un dret individual dels treballadors, homes o dones.  
No obstant això, si dos o més treballadors/ores de la mateixa empresa generen aquest dret pel mateix subjecte causant, l'empresari/ària podrà limitar-ne l'exercici simultani per raons justificades de funcionament de l'empresa.  
  
Article 23. Uniformitat  
Al personal de producció i vendes se'ls entregaran, cada any, dos uniformes compostos de camisa i pantaló. Així mateix, a aquelles persones que, per característiques del treball, siga necessari, se'ls proveirà cada dos anys d'una peça d'abric i cada any de dos parells de sabates adequades.  
Si presten servei en llocs humits, se'ls entregaran, igualment, davantals o peces adequades de lona, goma, plàstic, etcètera, que els proporcionen prou protecció, i si fóra necessari, sabates de goma, etc.  
  
L'empresa, juntament amb el comité de seguretat i salut o, si no n'hi ha, amb els delegats de personal, concretarà les classes i les característiques d'aquestes peces, vetlant en tot moment pel compliment de la Llei de prevenció de riscos laborables i la resta de normativa aplicable.  
L'ús de les peces és obligatori durant l'exercici del treball.  
  
Si, a causa del treball, aquestes peces experimenten un deteriorament notable o una ruptura, la peça o les peces afectades seran reposades, sense cap càrrec, al treballador/a per l'empresa.  
Aquest vestuari deteriorat o trencat serà tornat pel treballador/a, prèvia entrega del de reposició.  
Les peces indicades en l'article anterior s'entregaran als treballadors/ores la primera quinzena de maig (les d'estiu) i la primera quinzena d'octubre (les d'hivern).  
Els uniformes hauran de tornar-se obligatòriament quan es cesse en l'empresa i quan un canvi de lloc de treball requerisca un altre tipus d'uniforme.  
  
Article 24. Organització del treball  
L'organització del treball, d'acord amb el que preveu el present conveni col·lectiu i la legislació vigent, és facultat i responsabilitat de la direcció de l'empresa.  
  
Article 25. Classificació professional  
S'estableixen els grups professionals següents:  
Grup VIII: s'adscriuen a aquest grup els alts càrrecs i directius/ives de les empreses.  
Grup VII: responsables. En aquest grup professional s'inclouen tots aquells treballadors/ores als quals exigisca una competència o pràctica adequada per a exercir funcions de tipus facultatiu, tècnic o de direcció especialitzada, elegits o assignats per l'empresa i que prenen decisions o participen en la seua elaboració, així com en la definició d'objectius.  
  
Exerceixen les seues funcions amb un alt grau d'autonomia, iniciativa i responsabilitat.  
Formació: titulació universitària de grau superior i/o una dilatada experiència professional com a directiu.  
S'adscriuen a aquest grup les categories següents: encarregat/ada general.  
Les persones adscrites a aquest grup són aquelles que tenen la responsabilitat directa en la gestió de l'empresa, prenent decisions o participant en la seua elaboració o en la definició d'objectius concrets.  
Grup VI: coordinadors/ores. S'hi inclouen aquelles persones amb coneixements tècnics de nivell universitari de grau mitjà o amb coneixements equivalents equiparats per l'empresa, que:  
1. Col·laboren amb la direcció de l'empresa a aplicar les normes de treball per a aconseguir els objectius assenyalats en els plans generals de l'empresa, i informen, en tot moment, els seus superiors de tot el que siga d'interés en el desplegament de les funcions dels seus subordinats.  
  
2. Col·laboren, a més, en l'organització del treball d'altres treballadors/ores, amb comandament sobre ells i la responsabilitat consegüent.  
  
3. Igualment, aquelles persones que, davall les ordres immediates de la direcció, coordinen i controlen diverses seccions, desplegant els corresponents plans, programes i activitats, i ordenant l'execució dels treballs oportuns amb personal, o sense, a les seues ordres.  
S'adscriuen a aquest grup les categories següents: cap de departament.  
Grup V: comandaments intermedis. Són aquells que:  
1. Realitzen tasques que consisteixen en el comandament directe al capdavant d'un conjunt de treballadors/ores dels oficis industrials.  
2. Els que realitzen activitats que impliquen la responsabilitat d'una secció i que puguen ser secundats per un grup de treballadors/ores del mateix grup professional o d'un altre inferior.  
3. Els gestors de venda, que normalment tenen coneixements d'idiomes estrangers necessaris per al seu treball diari.  
S'adscriuen a aquest grup les categories següents: cap de secció, encarregat/ada de secció, cap de grup, capatàs/assa de torn.  
Les persones adscrites a aquest grup són els que, davall les ordres immediates de la direcció, coordinen o controlen una secció o una subsecció de l'empresa, ordenant l'execució dels treballs oportuns i ocupant-se de la preparació o la disciplina del personal al seu càrrec.  
Grup IV: adjunts a comandaments intermedis. Són aquelles persones que, amb categoria d'oficial, realitzen funcions pròpies de la categoria i, així mateix, fan funcions de suport i ajuda al grup de comandaments intermedis i/o comandaments superiors.  
En cas que es despleguen funcions de categoria superior pel temps establit legalment per a consolidar el grup superior, s'adscriuran al grup corresponent.  
Grup III: oficials i administratius/ives. Són les persones que, amb empleats/ades a les seues ordres o sense, realitzen:  
1. Anàlisis físiques, químiques i biològiques i determinacions de laboratori fetes sota supervisió, sense que siga necessari sempre indicar normes i especificacions; això implica, a més, la cura dels aparells, la preparació de reactius necessaris, l'obtenció de mostres i l'extensió de certificats i butlletins d'anàlisi.  
2. Tasques d'oficis industrials (electrònica, automatismes, muntatge, soldadura, electricitat, mecànica) amb capacitat al nivell més alt, que permeta resoldre tots els requisits de la seua especialitat amb responsabilitat i iniciativa pròpia.  
3. Realitzen treballs de manteniment, control de procés productiu i neteja de màquines.  
4. Funcions de control i regulació amb els processos de producció que generen transformació del producte.  
5. Tasques de regulació i control que es realitzen, indistintament, en diverses fases i sectors del procés.  
6. Conducció o conducció amb repartiment, amb el permís de conduir corresponent; s'entén que pot combinar-se l'activitat de conduir amb el repartiment de mercaderies.  
7. Preparació i operatòria en màquines industrials que comporte l'autocontrol del producte elaborat.  
8. Manipulació de màquines d'envasament.  
10. Conducció de màquines autopropulsores d'elevació, càrrega o arrossegament.  
11. Tasques d'ajuda en magatzems que, a més de labors de càrrega i descàrrega, n'impliquen d'altres complementàries dels magatzems.  
12. Control del transport i paletització, realitzats amb elements mecànics.  
13. Comandament directe sobre un conjunt d'operaris en treballs de càrrega i descàrrega (manual o amb màquines), incloent-hi processos productius.  
S'adscriuen a aquest grup les categories següents:  
Oficial de primera (producció, manteniment, distribució i logística), oficial de primera (administratius i qualitat), oficial de segona (producció, manteniment, distribució i logística), oficial de segona (administratius/ives i qualitat). Les persones adscrites a aquest grup són aquells treballadors/ores que, amb altres empleats/ades a les seues ordres o sense, amb un gran domini del seu ofici o professió, el practiquen i l'apliquen amb tal grau de perfecció que no sols els permet dur a terme treballs generals, sinó aquells que suposen un coneixement especial en els departaments de producció, manteniment, distribució, administració, qualitat i logística.  
Grup II: subalterns/ernes.  
Són les persones que realitzen:  
1. Activitats senzilles i rutinàries o d'ajuda en processos d'elaboració de productes.  
2. Activitats consistents en mescles i preparacions, segons patrons establits, de matèries primeres per a l'elaboració de productes, siga manualment o per mitjà de màquines per al maneig de les quals no siga necessària una altra informació que el coneixement d'instruccions concretes.  
3. Activitats operatives senzilles en condicionament o envasament, amb regulació i posada a punt o maneig de quadres indicadors i panells no automàtics, i recomptes de peces.  
4. Tasques en oficis industrials (electrònica, automatismes, instrumentació, muntatge, soldadura, electricitat, electrònica, etc.) de treballadors/ores que s'inicien en la seua pràctica.  
5. Vigilància i regulació de màquines estàtiques en desplaçaments de materials.  
6. Labors d'embalatge i etiquetatge d'expedicions.  
7. Activitats manuals, envasament, etiquetatge, etc.  
8. Operacions elementals de màquines senzilles; es consideren màquines senzilles aquelles que no requereixen ensinistrament i coneixements específics.  
9. Càrrega, transport, apilament i descàrrega manuals o amb ajuda d'elements mecànics simples.  
10. Tasques elementals de subministrament de materials en el procés productiu i d'alimentació en la cadena de producció.  
Funcions de telefonista o recepcionista, en què es poden incloure tasques administratives senzilles.  
11. Sense iniciativa pròpia, es dediquen a operacions elementals administratives i, en general, a les purament mecàniques inherents a la labor administrativa.  
12. Realitzen operacions amb equips com ara tèlex, fax, fotocopiadora o semblants.  
S'adscriuen a aquest grup les categories següents: ajudant porter/a o conserge, telefonista, auxiliar administratiu/IVA, subalterns/ernes. El personal adscrit a aquest grup és el que, havent realitzat l'aprenentatge d'un ofici, no ha aconseguit encara els coneixements pràctics o indispensables per a efectuar els treballs amb la correcció exigida a un treballador/a del grup III, de forma que ha de realitzar labors de menor importància que se'ls assignen.  
Grup I: iniciació.  
En aquest grup s'inclou tot el personal que auxilia en les distintes seccions realitzant el treball que no requereix precisió i sense utilitzar mitjans mecànics.  
S'adscriu a aquest grup la categoria de: peó.  
  
Article 26. Mobilitat funcional  
1. La mobilitat funcional en l'empresa s'efectuarà d'acord amb les titulacions acadèmiques o professionals necessàries per a exercir la prestació laboral i amb respecte a la dignitat del treballador/a.  
La mobilitat funcional per a la realització de funcions, tant superiors com inferiors, no corresponents al grup professional només serà possible si hi ha, a més, raons tècniques o organitzatives que la justifiquen, i pel temps imprescindible per a atendre-les. L'empresari/ària haurà de comunicar la seua decisió i les raons d'aquesta als representants dels treballadors. En el cas que s'encarreguen funcions superiors a les del grup professional per un període superior a sis mesos durant un any o a huit mesos durant dos anys, el treballador/a podrà reclamar l'ascens, si no hi obsta els que es disposa en el conveni col·lectiu, o, en tot cas, la cobertura de la vacant corresponent a les funcions realitzades per ell conforme a les regles en matèria d'ascensos aplicables a l'empresa, sense perjudici de reclamar la diferència salarial corresponent. Aquestes accions seran acumulables. Contra la negativa de l'empresa, i previ informe del comité o, si és el cas, dels delegats de personal, el treballador/a podrà reclamar davant de la jurisdicció social.  
Com a conseqüència de la mobilitat funcional prevista en els apartats 1 i 2, es podran realitzar funcions diferents, però amb la limitació següent: el personal de vendes no estarà obligat a ocupar llocs de treball d'altres seccions que no siguen d'administració, excepte acord amb l'empresari/ària i sempre que hagen rebut la formació adequada per a exercir la prestació laboral.  
3. El treballador/a tindrà dret a la retribució corresponent a les funcions que efectivament realitze, llevat dels casos d'encàrrec de funcions inferiors, en què mantindrà la retribució d'origen. No serà possible invocar les causes d'acomiadament objectiu d'ineptitud sobrevinguda o de falta d'adaptació en els casos de realització de funcions distintes de les habituals com a conseqüència de la mobilitat funcional.  
4. El canvi de funcions distintes de les pactades no inclòs en els supòsits previstos en aquest article requerirà l'acord de les parts o, altrament, sotmetre's a les regles previstes per a les modificacions substancials de condicions de treball o les que a aquest fi s'hagen establi en el conveni col·lectiu.  
  
Article 27. Funcions de nivell superior  
Quan es realitzen funcions de nivell o grup superior, amb salari distint, es percebrà el salari real del grup de treball que s'estiga realitzant. Aquest grup es consolidarà quan es presten els serveis basant-se en els criteris marcats en la llei.  
  
Article 28. Vacants  
Les empreses informaran la representació legal dels treballadors/ores de les vacants existents i del sistema de promoció professional.  
  
Article 29. Registre de conveni  
Els efectes econòmics dels grups professionals operaran des de la data de registre del conveni.  
  
Article 30. Règim disciplinari  
1. Tota falta comesa pels treballadors/ores es classificarà com a lleu, greu o molt greu, i serà, en tot cas, comunicada al comité o als delegats de personal.  
2. Les presents normes de règim disciplinari persegueixen el manteniment de la disciplina laboral, que és un aspecte fonamental per a la normal convivència, ordenació tècnica i organització de l'empresa, així com la garantia i la defensa dels drets i interessos legítims de treballadors/ores i empresaris/àries.  
3. Les faltes, sempre que siguen constitutives d'incompliment contractual i culpable del treballador o treballadora, podran ser sancionades per la direcció de l'empresa d'acord amb la graduació que s'estableix en el present capítol.  
4. La falta, siga quina en siga la qualificació, requerirà una comunicació escrita i motivada de l'empresa al treballador/a i al comité d'empresa o representants dels treballadors.  
5. La imposició de sancions per faltes greus i molt greus serà notificada als representants legals dels treballadors, si n'hi ha.  
  
A. Graduació de les faltes.  
1. Es consideraran com a faltes lleus:  
a) La impuntualitat no justificada en l'entrada al treball o en l'eixida del treball fins a tres ocasions en un mes, per un temps total inferior a quinze minuts.  
b) La inassistència injustificada al treball d'un dia durant el període d'un mes.  
c) La no-comunicació, amb l'antelació prèvia deguda, de la inassistència al treball per una causa justificada, llevat que s'acredite la impossibilitat de la notificació.  
d) L'abandó del lloc de treball sense causa justificada per un temps no superior a deu minuts i sempre que això no haguera causat risc a la integritat de les persones o de les coses, cas que podrà ser qualificat, segons la gravetat, com a falta greu o molt greu.  
e) La desatenció i falta de correcció en el tracte amb el públic quan no es perjudique greument la imatge de l'empresa.  
f) Els descuits en la conservació del material que es tinga a càrrec o del qual se siga responsable, i que hi produïsquen deterioraments.  
g) No comunicar a l'empresa el canvi de domicili.  
h) L'incompliment de les normes relatives a les bones pràctiques en seguretat alimentària i medi ambient.  
2. Es consideren com a faltes greus:  
a) La impuntualitat no justificada en l'entrada al treball o en l'eixida del treball fins a tres ocasions en un mes, per un temps total de fins a trenta minuts.  
b) La inassistència injustificada al treball de dos dies durant el període d'un mes.  
c) L'entorpiment, l'omissió maliciosa i el falsejament de les dades que tinguen incidència en la Seguretat Social.  
d) La simulació de malaltia o accident, sense perjudici del que s'ha previngut en el paràgraf e) de l'apartat següent.  
e) La suplantació d'un altre treballador o treballadora, alterant els registres i els controls d'entrada i eixida al treball.  
f) La desobediència de les ordres i instruccions de treball, incloent-hi les relatives a les normes de seguretat i higiene, així com la imprudència o negligència en el treball, llevat que se'n deriven perjudicis greus a l'empresa, i avaries en les instal·lacions, maquinàries i, en general, béns de l'empresa, o comporten risc d'accident per a les persones, cas en què seran considerades com a faltes molt greus.  
g) La falta de comunicació a l'empresa dels desperfectes o anormalitats observats en els estris, ferramentes, vehicles i obres a càrrec seu, quan en derive un perjudici greu per a l'empresa.  
h) La realització sense el permís oportú de treballs particulars durant la jornada, així com l'ús d'estris, ferramentes, maquinària, vehicles i, en general, béns de l'empresa per als qual no s'estiga autoritzat o per a usos aliens als del treball encomanat, fins i tot fora de la jornada laboral.  
  
i) El trencament o la violació de secrets d'obligada reserva que no produïsca un perjudici greu per a l'empresa.  
j) L'embriaguesa no habitual en el treball.  
k) La falta d'higiene i neteja personal quan puga afectar el procés productiu o la prestació del servei i sempre que, prèviament, l'empresa haja fet l'advertència oportuna.  
l) L'execució deficient dels treballs encomanats, sempre que no se'n derive un perjudici greu per a les persones o les coses.  
m) Les ofenses de paraula o d'obra comeses contra les persones dins del centre de treball.  
n) Les derivades del que estableixen els apartats 1.d i e) del present article.  
o) La reincidència en la comissió de cinc faltes lleus, encara que siguen de distinta naturalesa, sempre que s'haja produït una sanció diferent de l'amonestació verbal, dins d'un trimestre.  
3. Es consideraran com a faltes molt greus:  
a) La impuntualitat no justificada en l'entrada al treball o en l'eixida del treball en sis ocasions durant sis mesos o en dotze durant un any.  
  
b) La inassistència injustificada al treball durant tres dies consecutius o cinc alterns en un mes.  
c) El frau, la deslleialtat o l'abús de confiança en les gestions encomanades o l'apropiació, el furt o el robatori de béns propietat de l'empresa, de companys o de qualssevol altres persones dins de les dependències de l'empresa o durant la jornada de treball en un altre lloc.  
  
d) La simulació de malaltia o accident o la prolongació de la baixa per malaltia o accident amb la finalitat de realitzar qualsevol treball per compte propi o alié.  
e) El trencament o la violació de secrets d'obligada reserva que produïsca un perjudici greu a l'empresa.  
f) L'embriaguesa habitual i la drogodependència durant el treball, sempre que afecte negativament el rendiment.  
g) La realització d'activitats que impliquen competència deslleial a l'empresa.  
h) Les derivades dels apartats 1.d i 2.f, l) i m) del present article.  
  
i) La disminució voluntària i continuada en el rendiment del treball normal o pactat.  
j) La inobservança dels serveis de manteniment en cas de vaga.  
  
k) L'abús d'autoritat exercit pels que exerceixen funcions de comandament.  
l) La no-utilització dels elements de protecció en matèria de seguretat i higiene.  
m) La reincidència o reiteració en la comissió de faltes greus, considerant com a tal la situació en què, amb anterioritat al moment de la comissió del fet, el treballador/a haja sigut sancionat dues o més vegades per faltes greus, fins i tot de naturalesa distinta, durant el període d'un any.  
B. Prescripció de les faltes.  
Les faltes lleus prescriuran al cap de 10 dies; les greus, al cap de vint dies, i les molt greus, al cap de seixanta dies a partir de la data en què l'empresa en conega la comissió, i en tot cas al cap dels sis mesos d'haver-se comés.  
C. Sancions.  
1. Les sancions màximes que podran imposar-se per la comissió de les faltes enumerades i tipificades en l'article de graduació de sancions són les següents:  
a) Per falta lleu: amonestació verbal o escrita i suspensió de faena i sou de fins a dos dies.  
b) Per falta greu: suspensió de faena i sou de tres a catorze dies.  
c) Per falta molt greu: suspensió de faena i sou de quinze a seixanta dies, trasllat a centre de treball d'una localitat distinta durant un període de fins un any o acomiadament disciplinari.  
2. Les anotacions desfavorables que, com a conseqüència de les sancions imposades, puguen fer-se constar en els expedients personals, quedaran cancel·lades quan es complisquen els terminis de dos, quatre o huit mesos, segons es tracte de falta lleu, greu o molt greu.  
  
Article 31. Jubilació  
En el cas d'aquells treballadors/ores afectats pel present conveni que puguen optar a la jubilació anticipada als 63 anys d'edat, caldrà ajustar-se al següent:  
1. Empreses de fins a quinze treballadors/ores. Si el treballador/a es jubila als 63 anys, tindrà dret a una anualitat completa prenent com a base el salari percebut realment l'any natural immediat anterior a la data i l'any de la jubilació.  
L'empresa podrà optar entre satisfer aquestes quantitats d'una sola vegada o fraccionar-les en les dotze mensualitats següents al mes de la jubilació del treballador/a.  
2. Empreses de més de quinze treballadors/ores. Si el treballador/a es jubila als 60 anys tindrà dret al 110 per cent (110 %) d'una anualitat completa prenent com a base el salari percebut realment l'any natural immediat a la data i any de jubilació.  
Aquestes empreses podran optar entre satisfer aquesta quantitat en una sola vegada o en la forma següent:  
Pagament del 40 per cent de l'import en la data de la jubilació.  
El 20 per cent al cap dels tres mesos de la data de la jubilació.  
El 20 per cent al cap dels sis mesos de la data de la jubilació.  
I el 20 per cent restant al cap dels nou mesos de la data de jubilació.  
En les empreses de més de quinze treballadors/ores no tindran dret a la compensació econòmica per jubilació anticipada durant el mateix any si és més del 5 per cent de la plantilla de l'empresa. En cas que el nombre de sol·licituds excedisca el 5 per cent de la plantilla de l'empresa, aquesta podrà optar per la compensació a tots ells o per ordre rigorós, fins que es cobrisca el límit del 5 per cent de la plantilla, i la resta perdrà el dret a la compensació si no espera a l'any següent.  
  
Si l'empresa opta per abonar la compensació a tots els que es jubilen, els excedents del 5 per cent indicat percebran el 90 per cent del resultat de l'aplicació del 110 per cent mencionat.  
3. Tot treballador/a per a tindre dret a aquesta compensació per jubilació haurà de posseir una antiguitat, almenys, de quinze (15) anys de permanència en l'empresa; el treballador/a que reunisca aquest requisit i vulga acollir-se a l'opció de jubilació, haurà de comunicar-ho per escrit a la direcció de l'empresa en què preste serveis, el qual expressarà aquesta voluntat, així com la data de cessament al servei de l'empresa, la qual haurà de produir-se, ineludiblement, dins del mes següent al compliment de l'edat de 63 anys.  
Complits tots els requisits que s'exposen en el punt 3, en el cas del treballador/a que tinga presentada la seua voluntat de jubilació o que estiga en el procés de pagament fraccionat, indicats en els punts 1 i 2, i falte, els seus preceptors seran els hereus legals del causant. S'aplica aquesta mateixa norma al personal que, tot i haver sol·licitat el dret a la jubilació, no l'hagen pogut obtindre per ser excedent del 5 per cent establit en la normativa anterior. El personal que tinga dret a l'opció que s'indica i no n'haja fet ús, i que continue en actiu i es jubile als 65 anys, percebrà de l'empresa on preste serveis la quantitat de 775,73 euros, per una sola vegada, de manera immediata al cessament per jubilació.  
  
Amb independència de l'anterior, si el treballador/a reuneix el requisit de quinze anys d'antiguitat en l'empresa, es podrà arribar a acords de jubilació anticipada entre els 63 i 65 anys, respectant les taules següents:  
  
- 63 anys, el 80 % del salari real percebut en l'exercici anterior a la jubilació.  
- 64 anys, el 20 % del salari real percebut en l'exercici anterior a la jubilació.  
- 65 anys, 775,73 euros.  
  
Article 32. Pèrdua del permís de conduir  
En cas que, com a conseqüència d'un accident o una infracció de circulació o trànsit prestant treball per a l'empresa, es retire el permís de conduir per un període màxim de sis mesos a un operari/ària la comesa del qual estiga condicionat per aquest carnet, caldrà ajustar-se al següent:  
1. L'empresa el col·locarà en altres tasques laborals i, si és possible, en una activitat semblants a les que exerceix.  
2. Percebrà el salari base, l'antiguitat, si en té, i, quant a incentius, la prima a la venda, etcètera, seran els del lloc al qual s'incorpore, si en té; i tot això durant un màxim de sis mesos.  
  
Article 33. Seguretat i salut en el treball  
Durant el període de gestació i lactància, les treballadores tindran dret al canvi del lloc de treball quan aquest siga perillós per a la salut de la mare i/o del fetus. No obstant això, l'empresari/ària prèviament haurà d'adoptar les mesures necessàries per a evitar l'exposició a aquest risc a través de les condicions o el temps de treball de la treballadora.  
  
El canvi es realitzarà amb un informe previ mèdic de la Seguretat Social presentat per la gestant, sempre que l'organització de l'empresa ho permeta, i el lloc objecte del canvi serà del mateix grup professional laboral de la treballadora afectada i no suposarà cap reducció en el seu salari.  
Les empreses afectades per aquest conveni, conjuntament amb el comité d'empresa o els delegats de personal, elaboraran els programes de prevenció en drogodependències i alcoholisme.  
El temps de dedicació que derive d'aquestes qüestions no ho serà dins de la jornada laboral o reducció d'aquesta.  
Les empreses donaran informació als representants dels treballadors de les estadístiques sobre accidents de treball, malalties professionals, si és el cas, i absentisme trimestralment.  
  
Article 34. Comissió paritària  
En compliment de l'apartat 3.e de l'article 85 del Text Refós de la Llei d'Estatut dels Treballadors, s'estableix per a la vigència i el compliment de les qüestions que es deriven del present conveni una comissió paritària amb les funcions que s'indiquen a continuació:  
La de mediació, arbitratge i conciliació en els conflictes individuals i col·lectius que els siguen sotmesos.  
Les d'interpretació i aplicació del que es pacte. Les de seguiment del conjunt dels acords.  
La comissió estarà composta per cinc representants de les centrals sindicals firmants, i cinc representants de les associacions empresarials firmants, que seran nomenats per les parts d'entre els pertanyents a la comissió negociadora del conveni, que podran ser assistits per assessors amb veu però sense vot, en el nombre que les parts consideren necessari.  
Una vegada emesa una consulta a la comissió paritària, haurà de reunir-se en el termini màxim de quinze dies des de la recepció de la consulta, i haurà de resoldre sobre aquesta en el termini de quinze dies més com a màxim des de la primera reunió.  
Les decisions de la comissió s'adoptaran per majoria simple de vots, sempre que estiguen presents almenys el 75 per cent dels membres.  
  
Quan es tracte d'algun cas que afecte empreses i treballadors que formen part de la comissió, aquests seran oïts per la resta de components, però no estaran presents en les deliberacions corresponents.  
  
La comissió paritària haurà d'efectuar un seguiment de les condicions establides en els convenis col·lectius d'àmbit d'empresa o grup d'empresa que puguen subscriure's, o estiguen subscrits, especialment en:  
- Quantia del salari base i complements salarials variables i fixos.  
- Abonament i compensació d'hores extres i retribució del treball a torns.  
- Horari i distribució del temps de treball a torns i planificació de vacances.  
- Adaptació a l'empresa del sistema de classificació professional.  
- Garantia del compliment de la Llei d'igualtat entre dones i homes.  
  
En cas que, en l'àmbit d'una empresa afectada per aquest conveni col·lectiu, qualsevol de les parts amb legitimació en aquest àmbit expresse la seua voluntat d'iniciar els tràmits per a establir un conveni d'empresa, se seguirà el procediment següent:  
a) La iniciativa es comunicarà a la comissió paritària del conveni col·lectiu només a l'efecte que en prenga coneixement.  
b) Per a l'inici de les negociacions, ambdues parts (empresa i representació dels treballadors) hauran d'acordar la seua conformitat amb l'inici de la negociació.  
c) L'obertura de negociacions no suposa la pèrdua de vigència del conveni col·lectiu sectorial, ja que aquest fet només es produirà una vegada s'haja aconseguit un acord per a la firma del conveni en l'empresa.  
d) Una vegada aconseguit un acord, se'n comunicarà el resultat, a efectes informatius, a la comissió paritària.  
En cas que hi haja discrepàncies, la comissió paritària les sotmetrà a l'arbitratge o als mecanismes inclosos en el V Acord de solució extrajudicial de conflictes laborals de la Comunitat Valenciana (DOCV 08.07.2010) o posteriors. Si no s'aconsegueix un acord o no es dicta un laude arbitral, la discrepància es donarà per no resolta als efectes legals oportuns.  
La comissió paritària fixa el seu domicili a València, al carrer d'Isabel la Catòlica, 6, 5t, 9a, seu de FEDACOVA, amb el telèfon 343 836 012 i l'adreça electrònica luyrlcbm@ieunumpz.tfx.  
  
Article 35. Òrgans de representació sindical  
El personal exercirà el dret bàsic de participació en l'empresa, en els casos i en la forma que s'estableixen, a través dels seus òrgans de representació, regulats en el present capítol.  
Quant als comités d'empresa i delegats de personal, caldrà ajustar-se, respecte a les seues funcions, atribucions, facultats i garanties, al que estableix el Reial decret legislatiu 1/1995, de 24 de març, de l'Estatut dels treballadors. Respecte a l'acumulació d'hores mensuals retribuïdes reconegudes als membres del comité d'empresa o delegats de personal, es podrà efectuar, prèvia cessió voluntària d'altres representants sindicals en un o més d'ells durant cada mes natural.  
  
  
Article 36. Seccions sindicals d'empresa  
En les empreses amb centres de treball, es podrà constituir una secció sindical que servirà de via de comunicació i interlocució entre els seus components i la direcció, sense perjudici de les funcions, facultats i atribucions dels membres del comité o delegats de personal, i que tindrà encomanades les tasques que es detallen a continuació:  
1. Representar i defendre els interessos del sindicat que representa i dels seus afiliats en l'empresa, i servir d'instrument de comunicació entre la central sindical o sindicat i la direcció de les empreses.  
2. Podrà assistir a les reunions del comité d'empresa, comité de seguretat i higiene i comités paritaris d'interpretació, amb veu però sense vot, i sempre que aquests òrgans admeten prèviament la seua presència.  
3. Tindran accés a la mateixa informació i documentació que l'empresa haja de posar a la disposició del comité d'empresa, d'acord amb allò que s'ha regulat a través de la llei, i estaran obligats a guardar sigil professional en les matèries en què legalment siga procedent. Posseiran les mateixes garanties i drets reconeguts per la llei i el conveni col·lectiu que tenen els membres del comité d'empresa.  
4. Seran oïdes per l'empresa en el tractament d'aquells problemes de caràcter col·lectiu que afecten els treballadors/ores en general i els afiliats al sindicat.  
5. Així mateix, seran informades i oïdes per l'empresa amb caràcter previ en aquests punts:  
Sobre els acomiadaments i les sancions que afecten els afiliats al sindicat.  
En matèria de reestructuracions de plantilles, regulacions d'ocupació, trasllat de treballadors/ores, quan revestisca caràcter col·lectiu o de centre de treball general, i, sobretot, de projecte o acció empresarial que puga afectar substancialment els interessos dels treballadors/ores.  
La implantació o la revisió de sistema d'organització del treball i qualsevol de les seues possibles conseqüències.  
6. Les empreses, a petició dels representants sindicals o delegats de personal, procediran a descomptar dels salaris les quotes sindicals dels seus afiliats, amb la seua autorització prèvia escrita, la qual podrà ser revocada en qualsevol moment per la persona interessada; el delegat/ada entregarà els rebuts o cupons a l'empresa, i aquesta en deduirà l'import als treballadors/ores i entregarà la suma total del que recapta al delegat/ada, amb la qual cosa quedarà alliberada tota responsabilitat ulterior al respecte.  
7. El delegat/ada sindical podrà, previ coneixement de la direcció, difondre i publicar en el si de l'empresa i en el tauler d'anuncis, on es reservarà espai suficient, les notes, les comunicacions i les convocatòries d'interés sindical per als seus afiliats.  
8. En matèria de reunions, ambdues parts, pel que fa al procediment, ajustaran la seua conducta a la normativa legal vigent.   
9. En cada secció sindical podrà designar-se un delegat/ada sindical, que, necessàriament, serà treballador/a en actiu de la plantilla i, preferentment, membre del comité d'empresa, i cada central o sindicat ho farà d'acord amb els seus estatuts.  
10. Els delegats/ades cenyiran les seues tasques a la realització de les funcions sindicals que els són pròpies.  
11. Posseiran les mateixes garanties i drets reconeguts per la llei i el conveni col·lectiu als membres del comité d'empresa, incloent-hi el crèdit horari.  
  
Article 37. Excedències per càrrec sindical  
Podrà sol·licitar la situació d'excedència aquell treballador/a en actiu que exercisca un càrrec sindical de rellevància provincial o en el secretariat del sindicat respectiu, i nacional en qualsevol de les seues modalitats. Estarà en aquesta situació mentre es trobe en l'exercici d'aquest càrrec, i es reincorporarà a la seua empresa, si ho sol·licita, en el termini d'un mes a partir que en finalitze l'exercici. En les empreses amb una plantilla inferior a cinquanta treballadors/ores, els afectats per l'acabament de la seua excedència cobriran la primera vacant del seu grup professional que es produïsca en la plantilla de pertinença, excepte pacte individual en contra.  
  
Article 38. Participació en les negociacions de convenis col·lectius  
Als delegats/ades sindicals o càrrecs de rellevància nacional de les centrals sindicals que participen en les comissions negociadores de convenis col·lectius mantenint la seua vinculació com a treballadors/ores en actiu d'alguna empresa, els seran concedits permisos retribuïts a fi de facilitar-los la seua labor com a negociadors i durant el transcurs de l'avantdita negociació, sempre que l'empresa estiga afectada per la negociació en qüestió.  
  
Article 39. Autorització de cobrament quota sindical  
En les empreses que no tinguen constituïda secció sindical, la central sindical o sindicat autoritzarà un afiliat seu que siga treballador/a de la plantilla perquè puga procedir al cobrament de les quotes mencionades, sempre que no altere la marxa de la producció.  
  
Article 40. Cursos de formació dels sindicats  
Sense sobrepassar el màxim legal, podran ser consumides les hores retribuïdes de què disposen els membres del comité, els delegats del personal i els delegats sindicals a fi de preveure'n l'assistència a cursos de formació organitzats pel seu sindicat, instituts de formació o altres entitats.  
  
Article 41. Formació professional  
El personal tindrà dret:  
a) Al gaudi dels permisos necessaris per a concórrer a exàmens, així com a una preferència a triar torn de treball, si aquest és el règim instaurat en l'empresa, quan curse amb regularitat estudis per a l'obtenció d'un títol acadèmic o professional.  
b) A l'adaptació de la jornada ordinària de treball per a l'assistència a cursos de formació professional, o a la concessió del permís oportú de formació o perfeccionament professional amb reserva de lloc de treball.  
  
  
Article 42. Condicions més beneficioses  
A causa del caràcter de mínimes que tenen les disposicions d'aquest conveni, es respectaran les condicions més beneficioses que, considerades en el seu conjunt i en còmput anual, tinga el personal quan el conveni es publique.  
  
Article 43. Remissió a normativa general  
En tot allò que no està previst en aquest conveni, caldrà ajustar-se al que disposa la legislació laboral de caràcter general.  
  
Article 44. Sancions a les empreses  
Les empreses podran ser sancionades per l'autoritat laboral quan infringisquen l'exacte compliment d'aquest conveni, i també podran ser denunciades per qualsevol empresa o treballador/a d'aquesta o que pertanga a la denunciada.  
  
Article 45. Inaplicació del conveni col·lectiu  
El procediment per a iniciar la inaplicació del present conveni col·lectiu serà el següent:  
1. L'empresa que decidisca iniciar la inaplicació del present conveni haurà de comunicar a la comissió paritària l'obertura del procediment en el temps d'iniciar el període de consultes, i haurà de remetre la documentació econòmica pertinent i la justificació econòmica de la mesura que proposa, sempre dirigida al manteniment de l'ocupació.  
  
En la proposta d'inaplicació hauran de figurar, clarament, les noves condicions de treball i la seua duració, que seran revisables anualment, llevat de pacte en contra, i tindran, com a màxim, la duració del present conveni col·lectiu.  
2. El període de consultes haurà de tindre una duració no superior a quinze dies. Aquest període versarà sobre les causes motivadores de la proposta empresarial i sobre la possibilitat d'evitar o reduir els seus efectes, així com sobre les mesures necessàries per atenuar els seus efectes per als treballadors i treballadores afectats, tenint sempre com a motivació última el manteniment dels llocs de treball.  
S'haurà de documentar la causa per mitjà d'una memòria explicativa i s'haurà de fer una llista amb les mesures de caràcter general que es tinga previst prendre, en funció de la causa que s'al·legue.  
També les empreses podran procedir a inaplicar el règim salarial previst en el present conveni col·lectiu quan tinguen una disminució persistent del seu nivell d'ingressos, o la seua situació i perspectives econòmiques puguen veure's afectades negativament com a conseqüència d'aquesta aplicació, amb l'afectació de les possibilitats de manteniment de l'ocupació.  
3. La interlocució per a aquesta negociació seran les seccions sindicals quan així ho acorden, o la representació unitària dels treballadors i treballadores. En cas que en el centre de treball no hi haja representació legal dels treballadors, aquests podran optar per atribuir la seua representació per a la negociació de l'acord, a elecció seua, a una comissió d'un màxim de tres membres integrada per treballadors de la pròpia empresa i elegida per aquests democràticament, o a una comissió del mateix nombre de components designats, segons la seua representativitat, pels sindicats més representatius i representatius del sector a què pertanga l'empresa i que estiguen legitimats per a formar part de la comissió negociadora del conveni col·lectiu aplicable a l'empresa.  
  
L'empresari/ària podrà atribuir la seua representació a l'organització empresarial en què estiga integrada.  
Els acords es prendran per majoria simple.  
4. Després del període de consultes, l'acord haurà de remetre's a la comissió paritària del conveni col·lectiu durant els set dies següents a la seua consecució, amb la relació expressa de les noves condicions de treball que s'han d'aplicar en l'empresa.  
5. Si no hi ha acord, després de la realització del període de consultes s'haurà de sotmetre la discrepància a la comissió paritària del conveni col·lectiu, que disposarà d'un màxim de set dies per a pronunciar-s'hi, a comptar des del dia del requeriment. Si hi ha acord de la comissió paritària, totes les parts negociadores hi estaran sotmeses.  
En cas de discrepància, la comissió decidirà sotmetre-la a l'arbitratge o els mecanismes inclosos en el V Acord de solució extrajudicial de conflictes laborals de la Comunitat Valenciana (DOCV 08.07.2010) o posteriors. En cas de no arribar a un acord o laude arbitral, es donarà la discrepància per no resolta als efectes legals oportuns.  
La comissió paritària estarà obligada a tractar i mantindre en la major reserva la informació rebuda i les dades a què haja tingut accés com a conseqüència del que estableixen els paràgrafs anteriors, i, per consegüent, observarà sigil professional respecte de tot això.  
  
Article 46. Igualtat  
Les parts es comprometen en aquest acte a l'estricte compliment de la Llei d'igualtat efectiva entre homes i dones, i a l'adequada aplicació d'aquesta llei en el marc de les empreses afectades per aquest conveni, de manera que no es produïsca cap situació de discriminació per raó de sexe, ni en la contractació, ni en el marc de les mateixes relacions laborals ni de qualsevol altra forma.  
Article 47. Assetjament laboral, moral o sexual  
1. S'entén per assetjament moral, tota conducta, pràctica o comportament realitzat de manera sistemàtica o recurrent en el si d'una relació de treball que supose, directament o indirectament, un menyscabament o atemptat contra la dignitat del treballador/a, a qui s'intenta sotmetre emocionalment i psicològicament de forma violenta o hostil, i que persegueix anul·lar la seua capacitat promocional, professional o la seua permanència en el lloc i afecta negativament l'entorn laboral.  
Descriu una situació en què una persona o un grup de persones exerceixen una violència o assetjament psicològic extrem de forma sistemàtica, generalment durant un temps prolongat, sobre una altra persona en el lloc de treball.  
2. L'empresa vetlarà per la consecució d'un ambient adequat en el treball, lliure de comportaments indesitjats, de caràcter o connotació sexual o de qualsevol altre tipus, i adoptarà les mesures oportunes a aquest efecte quan les conega, incloent-hi les de caràcter sancionador. És voluntat de l'empresa establir les següents normes de comportament per a previndre situacions que afavorisquen l'aparició de casos d'assetjament en el treball:  
- No s'actuarà, de forma individual ni col·lectiva, contra la reputació o dignitat personal de cap treballador/a.  
- No s'actuarà, de forma individual ni col·lectiva, contra l'exercici del treball de cap empleat/ada, siga encomanant un treball excessiu o injustificadament escàs, innecessari, per al qual no estiga qualificat, etc.  
  
- No es manipularà, de forma individual ni col·lectiva, la informació o comunicació que haja de rebre qualsevol empleat/ada per a la realització del seu treball; ni se'l mantindrà en situació d'ambigüitat de rol, sense informar-lo sobre aspectes de les seues funcions, responsabilitats, mètodes de treball, fent ús hostil de la comunicació, tant explícitament (amenaçant-lo, criticant-lo sobre temes tant laborals com de la seua vida privada), com implícitament (no dirigint-li la paraula, no fent cas de les seues opinions relacionades amb el treball o entorn laboral, ignorant la seua presència, etc.).  
- No es permetran situacions d'iniquitat per mitjà de l'establiment de diferències de tracte o de la distribució no equitativa del treball.  
  
- Qualsevol de les conductes descrites anteriorment seran perseguides i sancionades en funció de la seua gravetat.  
3. Amb independència de les accions que puguen interposar-se respecte d'això davant de qualsevol instància, administrativa o judicial, el procediment intern s'iniciarà amb la denúncia, per part de qui es considere afectat per una situació d'assetjament o pels representants legals dels treballadors/ores, davant d'un representant de la direcció de l'empresa. La denúncia donarà lloc a la immediata obertura d'un expedient informatiu per part de l'empresa, encaminat especialment a esbrinar la realitat dels fets i impedir, si aquests es confirmen, la continuïtat de l'assetjament denunciat, per a la qual cosa que s'articularan les mesures oportunes. Qualsevol denúncia d'aquest caire s'haurà de comunicar immediatament al comité de seguretat i salut o als delegats de prevenció, sempre que així ho sol·licite la persona afectada o els representants legals dels treballadors/ores. En les indagacions que s'hagen d'efectuar no s'observarà més formalitat que la de donar tràmit d'audiència a totes les persones afectades, i practicar totes les diligències que puguen considerar-se pertinents a l'efecte d'aclarir els fets.  
4. Durant aquest procés, que haurà d'estar substanciat en un termini màxim de 10 dies, tots els actuants guardaran una absoluta confidencialitat i reserva, ja que afecta directament la intimitat i l'honorabilitat de les persones.  
5. La persona que haja formulat la denúncia tindrà la facultat d'elegir la persona que la representarà durant tota la investigació.  
6. La comissió d'investigació estarà composta per l'empresa i pels representants legals dels treballadors/ores de forma paritària, i el nombre de la comissió es determinarà en el si del centre de treball. A aquesta s'afegirà la persona que l'afectat haja triat per a representar-lo, que actuarà com a mer representant sense veu ni vot.  
7. La direcció de l'empresa, si hi ha indicis racionals certs, de forma cautelar aïllarà i protegirà la persona denunciant de la persona o persones denunciades.  
8. En cas que no hi haja representació legal dels treballadors/ores, la persona denunciant podrà informar dels fets la comissió paritària del conveni. La comissió paritària tindrà l'obligació de crear una comissió d'investigació que pose en marxa el protocol d'actuació.  
9. Finalitzada la investigació, la comissió, en cadascun dels casos, emetrà un informe que s'entregarà a la persona denunciant i a la denunciada, perquè, si així ho creuen convenient, puguen seguir les vies legals que els atorga la llei.  
No obstant això, en aquelles empreses on hi haja un protocol d'actuació respecte de l'assetjament laboral, moral o sexual, caldrà ajustar-se, en primer lloc, a allò que es disposa en aquest protocol, si es va acordar amb la representació social dels treballadors/ores, i amb caràcter subsidiari s'aplicarà el que ací s'estableix.  
  
  
DISPOSICIONS TRANSITÒRIES  
  
Primera  
Atés que s'ha suprimit el concepte de plus de conveni i s'ha unificat en el concepte de salari base, s'estableix que, amb caràcter transitori i a l'efecte de l'adquisició de trams d'antiguitat en el cas d'alguns treballadors/ores, l'import que haurà de comptar-se a l'efecte d'establir el complement d'antiguitat consolidada no haurà d'incloure l'import corresponent al plus de conveni.  
  
Segona  
Les empreses firmants del conveni disposaran d'un termini d'un mes, des que es firme, per a regularitzar els endarreriments econòmics que hagen de satisfer als treballadors/ores afectats pel present conveni, i les no firmants del conveni disposaran de dos mesos a partir que es publique en el Diari Oficial de la Generalitat Valenciana.  
  
  
DISPOSICIONS ADDICIONALS  
  
Primera  
Si el personal adscrit a un grup professional percebera en el moment de la firma del present conveni quantitats per mitjà de plusos, complements personals o qualsevol altre concepte, en funció de la realització específica del treball descrit per a aquest grup, les quantitats que perceben seran compensables i absorbibles.  
  
Segona  
Les parts volen fer constar la voluntat de manteniment dels llocs de treball en el sector, evitant, en la mesura del possible, l'amortització de llocs de treball.  
  
  
DISPOSICIÓ FINAL  
  
Els complements de caràcter personal que es perceben derivats de la percepció, al seu dia, d'un salari superior al fixat en un conveni, no seran absorbibles ni compensables i experimentaran el mateix increment que es fixe per a cada conveni.